Praha 11.septembra (TASR) - Benzín v Českej republike v najbližších dňoch zdražie až o dve koruny za liter. Predajcovia zdraženie zdôvodňujú rastom cien ropy na svetových trhoch.
Cena barelu (159 litrov) ropy Brent sa za posledné tri týždne zvýšila asi o 1,14 dolára na 28,52 USD. Priemerná cena litra Naturalu 95 by tak mala dosiahnuť asi 26 Kč. Najväčšia sieť čerpacích staníc v Česku Benzina zvýši podľa hovorkyne Lenky Svobodovej ceny v rozsahu od 50 halierov do 1,50 Kč za liter v závislosti od lokality a konkurencie. "Cena sa v najbližších dňoch zvýši v celej republike na úroveň, aká je teraz v Prahe," povedal hovorca spoločnosti OMV Miroslav Zmeškal. Najviac, až o dve koruny, ceny na čerpadlách OMV vzrastú napríklad v Brne či Ostrave. Zdraženie až o 2 Kč čaká automobilistov tiež na pumpách Aral. Potvrdzujú sa tak slová analytikov, podľa ktorých by v blízkom čase mohol benzín zdražieť v najhoršom prípade až k 30 Kč. Dôvodom je podľa nich najmä rast cien ropy v dôsledku neistoty na svetových trhoch, ktorú spôsobil očakávaný útok USA na Irak. Pripustil to aj predseda Spoločenstva čerpacích staníc ČR Ivan Indráček. "V najhoršom prípade môže cena benzínu skutočne vyskočiť až k 30 korunám," povedal I. Indráček. Informoval o tom český denník Právo.
(1 CZK = 1,441 SKK, 1 USD = 44,217 SKK)
* bam gl